Document ID: 32015R0517

IZVEDBENA UREDBA KOMISIJE (EU) 2015/517
z dne 26. marca 2015
o spremembi Uredbe (ES) št. 595/2004 o podrobnih pravilih za uporabo Uredbe Sveta (ES) št. 1788/2003 o uvedbi dajatve v sektorju mleka in mlečnih proizvodov
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode (Uredba o enotni SUT) (1) in zlasti členov 81(1) in 83(4) v povezavi s členom 4 Uredbe,
ob upoštevanju naslednjega:
(1)
Uredba (EU) št. 1308/2013 Evropskega parlamenta in Sveta (2) je s 1. januarjem 2014 razveljavila in nadomestila Uredbo (ES) št. 1234/2007. Vendar člen 230(1)(a) Uredbe (EU) št. 1308/2013 določa, da se - kar zadeva sistem omejevanja proizvodnje mleka - oddelek III poglavja III naslova I dela II Uredbe (ES) št. 1234/2007 ter člena 55 in 85 Uredbe in prilogi IX in X k Uredbi uporabljajo do 31. marca 2015.
(2)
V okviru nizkih cen za mleko in finančnih težav v sektorju mleka je primerno zmanjšati finančno breme za proizvajalce, ki morajo plačati presežno dajatev za mleko za kvotno leto 2014/2015, kakor je navedeno v členu 15(1) Uredbe Komisije (ES) št. 595/2004 (3). Zato je primerno, da se državam članicam omogoči odločitev, ob upoštevanju različnih nacionalnih okoliščin, da zberejo dolgovani znesek v skladu s shemo obročnega plačevanja. Vendar pa bi brezobrestne sheme obročnega odplačevanja pomenile državno pomoč v smislu člena 107(1) Pogodbe, razen če odloženi obroki izpolnjujejo pogoje iz Uredbe Komisije (EU) št. 1408/2013 (4).
(3)
Kadar se uporabljajo sheme obročnega odplačevanja, bi bilo treba roke za nadzor in priglasitev ustrezno prilagoditi, da se zagotovi, da končni nadzor in priglasitev zajameta odložena plačila. Države članice bi bilo treba pozvati, naj predložijo podatke o številu upravičencev v okviru sheme obročnega odplačevanja in o zneskih, ki v posameznih letih sheme obročnega plačevanja niso bili izterjani od upravičencev. Do 30. novembra 2015 bi morali biti ti podatki na voljo v stolpcu (d) preglednice v delu 2 poročila iz Priloge IIa k Uredbi (ES) št. 595/2004. Do 30. novembra 2016 in 30. novembra 2017 bi morali biti ti podatki vneseni v stolpec (i) navedene preglednice, z navedbo „shema obročnega odplačevanja“.
(4)
Uredbo (ES) št. 595/2004 bi bilo zato treba ustrezno spremeniti.
(5)
Ukrepi iz te uredbe so v skladu z mnenjem Upravljalnega odbora za skupno ureditev kmetijskih trgov -
SPREJELA NASLEDNJO UREDBO:
Člen 1
Uredba (ES) št. 595/2004 se spremeni:
(1)
V členu 15 se odstavek 1 nadomesti z naslednjim:
„1. Vsako leto pred 1. oktobrom odkupovalci in, v primeru neposredne prodaje, proizvajalci, ki so zavezani za plačilo dajatve, pristojnemu organu plačajo dolgovani znesek v skladu s pravili, ki jih določi država članica, pri čemer so odkupovalci odgovorni, da v skladu s členom 81(1) Uredbe (ES) št. 1234/2007 zberejo presežne dajatve na oddajo, ki jih proizvajalci dolgujejo na podlagi člena 79 navedene uredbe.
Brez poseganja v uporabo členov 107 do 109 Pogodbe o delovanju Evropske unije se države članice lahko odločijo, da se plačilo dolgovanega zneska, ki se nanaša na 12-mesečno obdobje, ki se začne 1. aprila 2014, izvrši v treh letnih obrokih brez obresti.
Prvo letno plačilo, ki pomeni vsaj 1/3 celotnega dolgovanega zneska, se izvrši do 30. septembra 2015. Do 30. septembra 2016 se izplačata najmanj 2/3 celotnega zneska. Celotni znesek se poravna do 30. septembra 2017.
Države članice zagotovijo, da so proizvajalci upravičenci take sheme obročnega odplačevanja.“
(2)
V členu 19(3) se po drugem pododstavku vstavi naslednji pododstavek:
„Z odstopanjem od drugega pododstavka države članice, ki uporabljajo shemo obročnega odplačevanja iz člena 15(1), zaključijo poročilo o kontroli najpozneje 42 mesecev po koncu zadevnega 12-mesečnega obdobja.“
(3)
V členu 27 se doda naslednji odstavek 7:
„7. Države članice, ki uporabljajo shemo obročnega odplačevanja iz člena 15(1), Komisijo do 30. novembra 2016 in 30. novembra 2017 obvestijo o številu upravičencev po tej shemi, in znesku, ki ga še niso izterjale od njih, za vsako letno plačilo, tako da jih navedejo v stolpcu (i) preglednice v delu 2 poročila iz Priloge IIa, z navedbo ‚shema obročnega odplačevanja‘.“
Člen 2
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 26. marca 2015

Labels: 7
2
17
6